CELEX: 52017PC0724
Language: lt
Date: 2017-12-01
Title: Pasiūlymas TARYBOS ĮGYVENDINIMO SPRENDIMAS kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje

EUROPOS KOMISIJA
            Briuselis,2017 12 01
            COM(2017) 724 final
            2017/0320(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               1.1.Pasiūlymo pagrindas ir tikslai
            
            
               Sąjungos energinių produktų ir elektros apmokestinimas reglamentuojamas Tarybos direktyva 2003/96/EB
                  1
                (toliau – Energijos mokesčių direktyva arba Direktyva).
            
            
               Pagal Direktyvos 19 straipsnio 1 dalį, be Direktyvoje išdėstytų nuostatų, ypač 5, 15 ir 17 straipsniuose, Taryba, remdamasi Komisijos pasiūlymu, gali vieningai leisti bet kuriai valstybei narei toliau atleisti nuo mokesčių ar juos sumažinti remiantis konkrečios politikos sumetimais.
            
            
               Šio pasiūlymo tikslas – leisti Švedijai, neviršijant nustatytų ribų, taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai. Šia priemone siekiama kompensuoti didesnes šildymo išlaidas, kurių šiose vietovėse patiriama dėl specifinių regiono klimato sąlygų. 
            
            
               Direktyvos 19 straipsnio 1 dalyje nustatyta, kad Taryba, Komisijai pasiūlius, gali vieningai leisti bet kuriai valstybei narei toliau atleisti nuo mokesčių arba juos sumažinti remiantis konkrečios politikos sumetimais.
            
            
               Tarybos sprendimu 2012/47/ES Švedijai leidžiama taikyti sumažintą akcizo normą sprendimo priede nurodytose savivaldybėse esančių namų ūkių ir paslaugų sektoriaus įmonių suvartojamai elektros energijai. Mokesčio sumažinimas turi būti proporcingas papildomoms šildymo išlaidoms, kurių patiriama dėl vietovės šiaurinės padėties, palyginti su likusia Švedijos teritorijos dalimi. Sumažinta akcizo norma turi atitikti Direktyvos 2003/96/EB reikalavimus, įskaitant jos 10 straipsnyje nustatytus minimalius apmokestinimo lygius. Šis leidimas galioja iki 2017 m. gruodžio 31 d.
            
            
               Remdamosi Direktyvos 19 straipsniu 2017 m. gegužės 10 d. raštu Švedijos valdžios institucijos pranešė Komisijai, kad ketina toliau taikyti šią sumažintą akcizo normą. Akcizo norma negali būti sumažinta daugiau kaip 96 SEK (apie 10 EUR)
                  2
                už MWh. Švedija paprašė leidimo taikyti šią sumažintą akcizo normą šešerius metus – ilgiausią Direktyvos 19 straipsnio 2 dalyje nurodytą laikotarpį, t. y. iki 2023 m. gruodžio 31 d.
            
            
               2017 m. rugsėjo 1 d. Švedija pateikė papildomos informacijos ir paaiškinimus.
            
            
               Švedija grindžia šią priemonę aplinkos, taip pat regioninės ir sanglaudos politikos tikslais. Ji pabrėžia, kad nacionalinės elektros energijos akcizo normos gerokai viršija Direktyvoje 2003/96/EB nustatytus minimalius apmokestinimo lygius ir kad dėl to taikant šią mokesčių sistemą nacionaliniu lygmeniu labiau skatinama didinti energijos vartojimo efektyvumą, nei to reikalaujama pagal ES nustatytas minimalias normas. Tačiau, Švedijos valdžios institucijų teigimu, šis aukštas bendras apmokestinimo lygis gali būti taikomas tik tuo atveju, jei šiaurinėms vietovėms, dėl klimato sąlygų patenkančioms į konkurencijos atžvilgiu nepalankią padėtį, būtų taikomi mažesni mokesčiai. Be to, taikant šią priemonę sumažėtų skirtingose šalies dalyse patiriamų šildymo išlaidų skirtumai ir taip būtų prisidedama prie ES regioninės ir sanglaudos politikos tikslų.
            
            
               Dėl nepalankios padėties, susidarančios dėl skirtingų klimato sąlygų, pobūdžio Švedijos valdžios institucijos pakartojo tai, ką teigė ankstesniuose prašymuose, t. y. kad šiauriniuose regionuose šildymo išlaidos yra vidutiniškai 30 proc. didesnės, nes šildymo laikotarpis šiose vietovėse yra ilgesnis. 
            
            
               Apskaičiuota, kad sumažinus akcizo normą 96 SEK už MWh per metus pajamos sumažėja 710 mln. SEK (74 mln. EUR).
            
            
               (1)Priemonės taikymas
            
            
               Priemonė taikoma sumažinant elektros energijos akcizo normą. Ši sumažinta norma taikoma tiesiogiai, renkant mokestį. 
            
            
               Taikymo sritis
            
            
               Švedijos valdžios institucijos pareiškė, kad geografinis skirstymas nustatytas remiantis objektyviais duomenimis, susijusiais su vidutine temperatūra šildymo laikotarpiu. Todėl sumažinta elektros energijos akcizo norma taikoma visose Norboteno, Vesterboteno ir Jemtlando lenų savivaldybėse ir Solefteo, Ongės, Ernšioldsviko (Vesternorlando lenas), Jusdalio (Jevleborgo lenas), Malungo-Seleno, Mūros, Ošos, Elvdaleno (Dalarnos lenas) ir Tošbio (Vermlando lenas) savivaldybėse. Priemonė taikoma tik namų ūkiams ir paslaugų sektoriaus įmonėms, kuriems taikoma įprasta elektros energijos akcizo norma būtų lygi 325 SEK (arba 33,83 EUR) už MWh. Kadangi gamybos pramonės suvartojama elektros energija apmokestinama mažesniu tarifu – 0,50 EUR (5 SEK) už MWh, nagrinėjama priemonė bet kuriuo atveju neturi poveikio šio sektoriaus įmonėms.
            
            
               
                  Šia priemone elektros energijos vartotojų grupėms minėtose šalies dalyse sudaromos tokios pat sąlygos, kaip ir toms pačioms vartotojų grupėms pietinėse Švedijoje dalyse.
               
            
            
               (2)Švedijos valdžios institucijų argumentai dėl priemonės poveikio vidaus rinkai
            
         
         
            
               Švedijos valdžios institucijos nemano, kad priemonė galėtų turėti įtakos tinkamam vidaus rinkos veikimui. Jų manymu, nors priemonė galėtų turėti poveikį valstybių narių tarpusavio prekybai dėl tam tikrose šiaurės Švedijos vietovėse sumažėjusių paslaugų sektoriaus įmonių išlaidų, šis poveikis būtų nedidelis, nes daugelis paslaugų sektoriaus įmonių paprastai veikia ribotoje geografinėje vietovėje.
            
            
               (3)Pasiūlymo srityje galiojančios nuostatos
            
            
               2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą.
            
            
            
               1.2.Suderinamumas su toje pačioje politikos srityje galiojančiomis politikos nuostatomis
            
            
               (1)Konkrečios politikos sumetimai
            
            
               Direktyvos 19 straipsnio 1 dalies pirmoje pastraipoje nustatyta: 
            
            
               Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.
            
            
               Švedijos numatyta priemone siekiama sumažinti akcizą šiaurinėje Švedijos dalyje esančių namų ūkių ir paslaugų sektoriaus įmonių suvartojamai elektros energijai. Švedijos valdžios institucijos atkreipia dėmesį į du šios priemonės tikslus. Pirmiausia, jos sutinka, kad sumažinta akcizo norma turi netiesioginį teigiamą poveikį aplinkai, nes Švedijai leidžiama likusioje šalies dalyje taikyti didesnį mokesčio tarifą, kuris kitu atveju turėtų būti sumažintas dėl ypatingo šiaurės Švedijos atvejo. Turėdama tai omenyje, Komisija atkreipia dėmesį, kad aplinkos apsaugos reikalavimai jau ir taip yra neatskiriama Direktyvos 2003/96/EB
                  3
                dalis, todėl atskirai jie nepriskiriami prie konkrečios politikos sumetimų. Tačiau Direktyvoje apskritai nenumatoma galimybė spręsti su konkrečiais regionų, kuriems būdingos labai ypatingos klimato sąlygos, poreikiais susijusių klausimų. Todėl tokiomis aplinkybėmis siekis padėti išlaikyti palyginti aukštą apmokestinimo lygį ir, taikant sumažintą mokesčio tarifą, nesukurti pernelyg didelės naštos regionams, kuriems būdingos tokios klimato sąlygos, gali būti priskiriamas prie konkrečių politinių sumetimų.
            
            
               Antra, Švedijos valdžios institucijos teigia, kad sumažinus akcizo normą bendros vartotojų šildymo išlaidos tam tikrose šiaurinėse Švedijos vietovėse beveik suvienodinamos su vartotojų išlaidomis kitose šalies dalyse, todėl taip siekiama regioninės ir sanglaudos politikos tikslų. 
            
            
               Šiuo požiūriu prašymas suteikti leidimą taip pat gali būti laikomas pagrįstu konkrečios politikos sumetimais.
            
            
               1.3.Suderinamumas su kitomis Sąjungos politikos sritimis
            
            
               Namų ūkiams ir paslaugų sektoriaus įmonėms Švedijoje taikoma įprasta elektros energijos akcizo norma yra 325 SEK (33,83 EUR) už MWh
                  4
               . Pagal pasiūlyme numatytas sąlygas sumažinus šią normą, tam tikrose šiaurinėse Švedijos vietovėse taikytina akcizo norma yra ne mažesnė kaip 229 SEK (26,13 EUR) už MWh. Kadangi elektros energijos apmokestinimo lygis tiek šiaurinėje, tiek likusioje Švedijos dalyje gerokai viršija minimalų apmokestinimo lygį, galima pagrįstai manyti, kad sumažinus šį mokestį iš tiesų netiesiogiai bus galima padėti užtikrinti didesnį bendrą aplinkos apsaugos lygį, kaip apibūdino Švedijos valdžios institucijos.
            
            
               Tokiomis aplinkybėmis šios priemonės tikslas – iš dalies kompensuoti didesnes šildymo išlaidas, patiriamas tose vietovėse, kuriose taikoma sumažinta akcizo norma. Švedijos valdžios institucijų teigimu, šiose vietovėse dėl klimato sąlygų elektros energijos suvartojama vidutiniškai apie 30 proc. daugiau nei likusioje šalies dalyje, daugiausia dėl to, kad šildymo laikotarpis šiose vietovėse yra ilgesnis. 
            
            
               Šiuo atžvilgiu Komisija pažymi, kad, vadovaujantis naujausiomis Švedijoje nustatytomis elektros energijos kainomis, taikant siūlomą priemonę kaina visoms atitinkamoms vartotojų grupėms sumažėtų gerokai mažiau nei 25 proc. Remiantis naujausiais Eurostato turimais duomenimis apie kainas, šis sumažinimas svyruoja nuo 2,7 iki 7 proc., priklausomai nuo elektros energijos suvartojimo namų ūkiuose lygio
                  5
               . 
            
            
               Todėl mokesčio lengvatos suma atitinkamuose regionuose išlieka mažesnė nei papildomos šildymo išlaidos. Dėl to fiskalinė paskata užtikrinti energijos vartojimo efektyvumą išlaikoma bent jau tokio pat lygio, kaip ir likusioje Švedijos dalyje.
            
            
               Priemonė atitinka Sąjungos sveikatos, aplinkos, energetikos ir transporto politikos nuostatas. 
            
            
               Be to, atsižvelgiant į nurodytas aplinkybes, priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu. Visų pirma atsižvelgiant į tai, kad vietovės, kuriose taikoma ši priemonė, yra atokios, taip pat į tai, kad ji taikoma tik namų ūkiams ir paslaugų sektoriaus įmonėms, nemanoma, kad dėl šios priemonės bus labai iškraipoma konkurencija arba pasikeis valstybių narių tarpusavio prekybos pobūdis. Galiausiai primenama, kad šiose vietovėse sumažintas mokesčio tarifas taikomas trisdešimt metų, ir, kiek Komisijai žinoma, dėl to nekilo jokių problemų, susijusių su tinkamu vidaus rinkos veikimu ar kitais ES politikos tikslais.
            
            
               Po Švedijos valdžios institucijų numatyto sumažinimo atitinkamuose regionuose elektros energijai taikoma akcizo norma ir toliau atitiks Direktyvos 2003/96/EB 10 straipsnyje nustatytą minimalų apmokestinimo lygį. Jei priemonė atitinka Bendrojo bendrosios išimties reglamento (Reglamentas (EB) Nr. 651/2014/EU)
                  6
                44 straipsnyje nustatytas sąlygas, apie priemonę iš anksto pranešti nereikia.
            
            
               (1)Priemonės taikymo trukmė ir ES energijos mokesčių sistemos raida
            
         
         
            
               Komisija siūlo, kad būtų nustatytas ilgiausias, t. y. šešerių metų, pagal Direktyvą 2003/96/EB leidžiamas taikymo laikotarpis. Šis laikotarpis yra tinkamas siekiant atitinkamiems vartotojams užtikrinti pakankamą tikrumą.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               2.1.Teisinis pagrindas
            
            
               Tarybos direktyvos 2003/96/EB 19 straipsnis.
            
            
               2.2.Subsidiarumo principas (neišimtinės kompetencijos atveju) 
            
            
               Netiesioginių mokesčių sritis, kuriai taikomas Sutarties dėl Europos Sąjungos veikimo 113 straipsnis, iš esmės nepriklauso išimtinei ES kompetencijai, kaip apibrėžta Sutarties 3 straipsnyje.
            
            
               
                  Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija vadovaujantis minėta nuostata leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas.
               
            
            
               2.3.Proporcingumo principas
            
            
               Pasiūlymas atitinka proporcingumo principą. Mokestis neturėtų būti sumažinimas daugiau, nei reikia, kad būtų pasiektas nurodytas tikslas.
            
            
               2.4.Priemonės pasirinkimas
            
            
               Siūloma priemonė: Tarybos įgyvendinimo sprendimas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               3.1.Galiojančių teisės aktų ex post vertinimas / tinkamumo patikrinimas
            
            
               
                  Siekiant įgyvendinti priemonę galiojančių teisės aktų įvertinimo atlikti nereikia.
               
            
            
               3.2.Konsultacijos su suinteresuotosiomis šalimis
            
            
               Šis pasiūlymas yra pagrįstas Švedijos pateiktu prašymu ir skirtas tik šiai valstybei narei.
            
            
               3.3.Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               3.4.Poveikio vertinimas
            
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, tad jo poveikio vertinimas nereikalingas.
               
            
         
         
            
               
                  Iš Švedijos pateiktos informacijos galima spręsti, kad priemonės poveikis mokestinėms pajamoms būtų nedidelis, o šiaurinėje Švedijos dalyje taikoma elektros akcizo norma vis tiek būtų didesnė už Direktyvoje 2003/96/EB nustatytą minimalų apmokestinimo lygį. Švedija tikisi, kad priemonė turės teigiamos įtakos jos socialinės ir sanglaudos politikos tikslų įgyvendinimui.
               
            
            
               3.5.Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama Švedijai pateikus prašymą ir yra skirta tik šiai valstybei narei.
               
            
            
               3.6.Pagrindinės teisės
            
            
               
                  Ši priemonė pagrindinėms teisėms įtakos neturi.
               
            
            
               4.POVEIKIS BIUDŽETUI
            
            
               Šia priemone jokios finansinės ir administracinės naštos Europos Sąjungai nesukuriama. Todėl pasiūlymas neturi poveikio ES biudžetui.
            
            
               5.KITI ELEMENTAI
            
            
               5.1.Išsamus konkrečių pasiūlymo nuostatų paaiškinimas
            
            
               
                  1 straipsnis. Švedijai bus leidžiama toliau taikyti sumažintą elektros energijos akcizo normą tam tikrose šiaurinėse šalies vietovėse.  
               
               
                  Apmokestinimo lygis po sumažinimo niekada negali būti mažesnis nei Direktyvoje 2003/96/EB numatytas mažiausias ES taikomas apmokestinimo lygis, o mažesne norma galėtų naudotis visi įprasta akcizo norma apmokestintos elektros vartotojai šiaurinėje Švedijos dalyje.
               
               
                  Priemonė padėtų nepalankioje padėtyje esančiuose regionuose sumažinti didesnes su elektros energija susijusias išlaidas, patiriamas dėl šalto klimato. 
               
               
                  2 straipsnis. Prašomas leidimas suteikiamas nuo 2018 m. sausio 1 d. šešerių metų laikotarpiui, kaip prašo Švedija.
               
            
            
               2017/0320 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  7
               , ypač į jos 19 straipsnio 1 dalį,
            
         
         
            
               atsižvelgdama į Europos Komisijos pasiūlymą,
            
            
               kadangi: 
            
            
               (1)Tarybos įgyvendinimo sprendimu 2012/47/ES
                  8
                Švedijai leidžiama iki 2017 m. gruodžio 31 d. taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje;
            
            
               (2)2017 m. gegužės 10 d. raštu Švedija paprašė leidimo dar šešerius metus, t. y. iki 2023 m. gruodžio 31 d., toliau taikyti sumažintą akcizo normą tų pačių lengvatą gaunančių subjektų suvartojamai elektros energijai. Akcizo norma negali būti sumažinta daugiau kaip 96 SEK už MWh. 2017 m. rugsėjo 1 d. atsiųstu raštu Švedija pateikė papildomos informacijos ir paaiškinimus;
            
            
               (3)atitinkamose vietovėse šildymo išlaidos yra vidutiniškai 30 proc. didesnės nei likusioje šalies dalyje, nes šildymo laikotarpis šiose vietovėse yra ilgesnis. Todėl sumažinus namų ūkių ir paslaugų sektoriaus įmonių šiose vietovėse patiriamas su elektros energija susijusias išlaidas sumažėtų šiaurinėje ir likusioje Švedijos dalyje vartotojų patiriamų bendrų šildymo išlaidų skirtumai. Taigi ši priemonė padeda siekti regioninės ir sanglaudos politikos tikslų. Mokestis neturėtų būti sumažintas daugiau, nei reikia siekiant kompensuoti tam tikrose šiaurinėse Švedijos vietovėse esančių namų ūkių ir paslaugų sektoriaus įmonių patiriamas papildomas šildymo išlaidas;
            
            
               (4)sumažintos apmokestinimo normos viršys Direktyvos 2003/96/EB 10 straipsnyje nustatytas minimalias normas; 
            
            
               (5)atsižvelgiant į tai, kad vietovės, kuriose taikoma ši priemonė, yra atokios, į tai, kad akcizo normos sumažinimo suma neturėtų viršyti papildomų šildymo išlaidų šiaurinėje Švedijos dalyje, taip pat į tai, kad ši priemonė taikoma tik namų ūkiams ir paslaugų sektoriaus įmonėms, nemanoma, kad dėl šios priemonės bus labai iškraipoma konkurencija arba pasikeis valstybių narių tarpusavio prekybos pobūdis; 
            
            
               (6)taigi ši priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu.  Ji taip pat atitinka Sąjungos sveikatos, aplinkos, energetikos ir transporto politikos nuostatas; 
            
            
               (7)Direktyvos 2003/96/EB 19 straipsnio 2 dalyje nustatyta, kad kiekvieno pagal šį straipsnį suteikto leidimo galiojimo laikotarpis turi būti griežtai apribotas. Siekiant susijusiems vartotojams užtikrinti pakankamą tikrumą, leidimas turėtų būti suteikiamas šešerių metų laikotarpiui;
            
            
               (8)svarbu užtikrinti, kad pagal Sprendimą 2012/47/EB suteiktas leidimas būtų toliau taikomas, siekiant išvengi pertrūkio nuo to sprendimo galiojimo pabaigos iki šio sprendimo įsigaliojimo datos;
            
            
               (9)šis sprendimas neturi poveikio Sąjungos taisyklių, susijusių su valstybės pagalba, taikymui, 
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               1.Švedijai leidžiama taikyti sumažintą akcizo normą priede nurodytose savivaldybėse esančių namų ūkių ir paslaugų sektoriaus įmonių suvartojamai elektros energijai.
                  
                  Standartinė nacionalinė akcizo norma sumažinama ne daugiau, nei reikia siekiant kompensuoti papildomas šildymo išlaidas, kurių patiriama dėl vietovės šiaurinės padėties, palyginti su likusia Švedijos dalimi, – ne daugiau kaip 96 SEK už MWh.
            
            
               2.Sumažintos normos turi atitikti Direktyvos 2003/96/EB reikalavimus, ypač jos 10 straipsnyje nustatytas minimalias normas.
            
            
               2 straipsnis
            
            
               Šis sprendimas taikomas nuo 2018 m. sausio 1 d. iki 2023 m. gruodžio 31 d.
            
            
               3 straipsnis
            
            
               Šis sprendimas skirtas Švedijos Karalystei.
            
            
               Priimta Briuselyje
            
         
         
            
                  Tarybos vardu
            
            
                  Pirmininkas
            
         
         
            
                  
                     (1)
                  
                        2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą, OL L 283, 2003 10 31, p. 51.
               
               
                  
                     (2)
                  
                        Remiantis 2017 m. spalio 2 d. valiutos kursu (9,6055 SEK = 1 EUR), plg. Direktyvos 2003/96/EB 13 straipsnio 1 dalį ir OL C 331, 2017 10 3, p. 3.
               
               
                  
                     (3)
                  
                        Visų pirma plg. 6 ir 7 konstatuojamąsias dalis.
               
               
                  
                     (4)
                  
                        Remiantis Direktyvos 2003/96/EB 5 straipsniu, valstybės narės gali taikyti diferencijuotas apmokestinimo normas, atsižvelgiant į tai, ar produktai naudojami verslui, ar skiriami ne verslo reikmėms. Pagal Direktyvos 2003/96/EB 11 straipsnio 4 dalį naudojimo verslui atveju sumažinto apmokestinimo lygio taikymą valstybės narės gali riboti. Pagal Švedijos pateiktą informaciją, ji apribojo naudojimo verslui atveju taikytinos elektros energijos apmokestinimo normos taikymą gamybos sektoriui. Todėl naudojimo ne verslui atveju taikytinas mokesčio tarifas taikomas ir namų ūkiams, ir paslaugų sektoriaus įmonėms. Minimalus naudojimo ne verslui atveju ES taikomas apmokestinimo lygis – 1 EUR už MWh. 
               
               
                  
                     (5)
                  
                        Šaltinis – 2016 m. II pusmečio Eurostato kainų skaičiavimai. Pateikiami naudojimo ne verslui atveju gauti duomenys – nuo buitinių vartotojų, per metus suvartojančių mažiau kaip 1 MWh, iki buitinių vartotojų, per metus suvartojančių daugiau kaip 15 MWh. 
               
               
                  
                     (6)
                  
                        Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1–78).
               
               
                  
                     (7)
                  
                        OL L 283, 2003 10 31, p. 51.
               
               
                  
                     (8)
                  
                        OL L 26, 2012 1 28, p. 33.
               
            
      
    ---documentbreak--- 
      
         
               EUROPOS KOMISIJA
            Briuselis, 2017 12 01
            COM(2017) 724 final
            PRIEDAS
            prie
            Pasiūlymo dėl Tarybos įgyvendinimo sprendimo
            kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje
            
               
         
         
            
               PRIEDAS
            
            
            
                     
                        Regionai
                     
                  
                  
                     
                        Savivaldybės
                     
                  
               
                     
                        Norboteno lenas 
                     
                  
                  
                     
                        Visos savivaldybės
                     
                  
               
                     
                        Vesterboteno lenas
                     
                  
                  
                     
                        Visos savivaldybės
                     
                  
               
                     
                        Jemtlando lenas
                     
                  
                  
                     
                        Visos savivaldybės
                     
                  
               
                     
                        Vesternorlando lenas
                     
                  
                  
                     
                        Solefteo, Ongė, Ernšioldsvikas 
                     
                  
               
                     
                        Jevleborgo lenas
                     
                  
                  
                     
                        Jusdalis 
                     
                  
               
                     
                        Dalarnos lenas
                     
                  
                  
                     
                        Malungas, Mūra, Oša, Elvdalenas
                     
                  
               
                     
                        Vermlando lenas
                     
                  
                  
                     
                        Tošbis